Selección feminina de hóckey sobre xeo de España

A **selección feminina de hóckey sobre xeo de España** é o equipo que representa a España nas competicións internacionais de hóckey sobre xeo en categoría feminina. En 2024, a IIHF (das siglas en inglés de *Federación Internacional de Hóckey sobre Xeo*) publicou a clasificación mundial de seleccións, na que España ocupou o 24º posto, oito postos por riba da selección masculina. Segundo datos da IIHF, en 2024 había en España un total de 201 mulleres que practicaban o hóckey sobre xeo.

O equipo debutou en 2009 nun torneo amigable disputado en Cergy (Francia), e en competición oficial no Campionato do Mundo 2011 - Division V, no que finalizou na segunda posición. En 2018 ascendeu ao cuarto nivel do Campionato do Mundo, a Division IIA. Ao longo da súa historia, a selección española gañou oito medallas na Division IIB Campionato do Mundo (1 ouro, 5 pratas e dous bronces), e catro na Division IIA (2 ouros e dúas pratas). España disputou o Preolímpico de hóckey sobre xeo en tres ocasións, mais en ningunha delas conseguiu praza para disputar os Xogos Olímpicos de Inverno.

Dende 2022 a selección absoluta feminina de hóckey sobre xeo de España está dirixida por Juan Bravo. Elena Álvarez Jiménez é a xogadora que máis partidos disputou co combinado español (53), mentres que Vega Muñoz é a máxima puntuadora histórica do equipo con 59 puntos. En 2025 o equipo español conseguiu o ascenso á terceira categoría, a Division IB, na que debutará en 2026 organizando o torneo en Puigcerdà.

## Historia 
### Inicios 
Se ben as primeiras referencias ao hóckey sobre xeo en España datan da década de 1920, disputándose o primeiro partido da modalidade en Madrid o 30 de outubro de 1922, o hóckey sobre xeo feminino non comezou a súa andaina en España ata o ano 2008, cando se disputou a primeira edición da Liga Nacional Femenina entre outubro dese mesmo ano e febreiro de 2009, así como a Copa de España.

Entre o 21 e o 24 de maio de 2009 a selección española feminina participou no XVI Torneo Internacional feminino de Cergy (Francia), o que supuxo o debut en competición internacional do hóckey sobre xeo feminino español. No torneo, organizado polo Hockey Club Cergy Pontoise, o combinado español enfrontouse aos equipos de Bélxica, Baviera (Alemaña), Grefrath (Alemaña), Collège Les Lynx d’Edouart Montpetit (Canadá) e Cergy (Francia). O equipo foi dirixido por Sylvain Humeau, quen convocou ás seguintes xogadoras: Con todo, o día seguinte o equipo conseguiu a súa primeira vitoria fronte o equipo alemán do Grefrath (4-0) con tres goles de Andrea Peralta e un de Alejandra Rodríguez. España finalizou o torneo na derradeira posición, cunha única vitoria, nove goles a favor e 26 goles en contra. A participación do equipo foi ben valorada no seo da Real Federación Española de Deportes de Hielo, xa que "puideron xogar de ti a ti contra deportistas dunha categoría moi superior", en palabras do vicepresidente da federación Frank González.

Ese mesmo ano a selección española debía ter debutado na Division V do Campionato do Mundo en Gdańsk (Polonia), mais o torneo foi cancelado.

### Os anos na quinta categoría 
España debutou en competición oficial no Campionato do Mundo 2011 - Division V celebrado en Bulgaria. Para preparar a cita mundialista as xogadoras dirixidas por Sylvain Humeau participaron na "2011 Women Erzurum Cup" disputada na cidade de Erzurum (Turquía) entre o 3 e o 9 de xaneiro de 2011.

As xogadoras españolas debutaron cunha contundente vitoria fronte o equipo turco (7-0) con goles de Vanessa Abrisqueta, Clara Hernández, Laura Alvarado, Lorena Ortuño e Alejandra Rodríguez, estas dúas últimas con dous goles cada unha. Logo de repetir resultado fronte ás anfitrioas, o equipo español se enfrontou a Polonia co ascenso en xogo, mais un gol na prórroga de Karolina Pozniewska en superioridade para as polonesas privou do ascenso ás xogadoras de Humeau, que dominaron durante boa parte do partido. O derradeiro partido fronte a Irlanda (14-0) foi un simple trámite para confirmar o segundo posto das españolas en Sofía. Entre as xogadoras españolas salientou Vanessa Abrisqueta, que foi nomeada mellor defensora do campionato.

O Campionato do Mundo 2012 - Division II B disputado no mes de marzo na cidade de Seúl (Corea do Sur) non comezou ben para o equipo español, que cedeu novamente ante as xogadoras polonesas (3-4) na xornada inaugural, con todo, as xogadoras dirixidas por Humeau conseguiron gañar todos os partidos restantes do campionato para facerse coa medalla de prata. As xogadoras españolas aseguráronse a medalla xa na penúltima xornada logo de gañar a Bélxica (1-0), e despedíronse da competición cunha nova vitoria fronte a Islandia (0-3). España finalizou o torneo como o equipo menos goleado con tan só cinco goles en contra, e foi o segundo máximo goleador con 22 goles a favor, só superado por Polonia (38 goles a favor). No eido anotador salientaron Lucia Ruiz e Ana Ucedo, ambas con oito puntos (3+5 cada unha), mentres que a porteira española Carlota Alvarado foi a segunda mellor porteira do campionato cun 97,14&nbsp;% de paradas e dous *shutouts* rexistrados. Ademais o equipo recibiu o premio ao xogo limpo.

En 2013 España organizou un Campionato do Mundo Feminino por primeira vez na súa historia e a sede elixida foi a localidade catalá&nbsp;de Puigcerdà. Na competición a derrota na segunda xornada fronte o equipo de Corea do Sur evitou que o equipo ascendera de categoría, sumando unha nova prata e finalizando o torneo como o segundo equipo menos goleado (7 goles en contra) e o segundo máis goleador (23 goles a favor). A porteira española Carlota Alvarado volveu ser unha das tres mellores porteiras do campionato cun 94,12&nbsp;% de paradas, mentres que a atacante Ana Ucedo foi recoñecida como a mellor atacante do torneo.

E 2014 España baixou por primeira vez na súa historia ao terceiro caixón do podio do Campionato do Mundo - Division IIB. As xogadoras españolas comezaron ben a competición disputada en Reiquiavik (Islandia) ao impoñerse a Bélxica (5-0), con todo, as derrotas fronte a Croacia (5-7) e Eslovenia (5-3) no segundo e no derradeiro partido respectivamente levaron á selección española a conseguir o primeiro bronce da súa historia logo de tres pratas consecutivas nas súas tres primeiras participacións. Desta volta, o rendemento de Carlota Alvarado na portería reduciuse, rexistrando un 88,70&nbsp;% de paradas, o que a situou na quinta posición da clasificación de porteiras, só por diante da islandesa Karitas Halldórsdóttir.

En 2015 España organizou por segunda vez o Campionato do Mundo - Division IIB, desta volta na localidade aragonesa de Jaca, cuxo logotipo se presentou en xaneiro dese mesmo ano. Malia a xogar na casa con audiencias de ata 1&nbsp;500 persoas no Pavillón de Xeo de Jaca, e do bo traballo da defensora Vanesa Abrisqueta, que foi nomeada mellor defensora do campionato, España volveu perder fronte Eslovenia (que se acabaría proclamando campioa) e México, e só puido sumar dous puntos na vitoria na prórroga sobre as xogadoras islandesas, o que deixou de novo ao equipo no terceiro posto da táboa. O 5 de agosto&nbsp;dese mesmo ano a Federación Española anunciou que o sueco Christian Yngve sería o seleccionador nacional feminino na seguinte tempada, co obxectivo de levar o equipo á Division I en tres anos.

Por segundo ano consecutivo Jaca acolleu o Campionato do Mundo - Division IIB en 2016. O equipo español partía co obxectivo de gañar o campionato e ascender á Division IIA, para o cal o equipo preparouse con sesións de adestramento dobres, tanto no xeo como fóra del, A nivel individual dúas xogadoras españolas foron recoñecidas pola organización, tratouse de Alba Gonzalo&nbsp;e de Vanesa Abrisqueta, nomeadas mellor porteira e mellor defensora respectivamente.

Entre os días 4 e o 6 de novembro de 2016 disputouse no Palacio de Xeo de Txuri Urdin&nbsp;de Donostia o grupo H da segunda rolda do torneo de cualificación para os Xogos Olímpicos de 2018 que se celebrarían na cidade surcoreana&nbsp;de Pyeongchang. Todos os rivais de España competían en categorías superiores, a pesar do cal, as xogadoras dirixidas por Christian Yngve conseguiron rematar na terceira posición da clasificación logo de gañar na derradeira xornada a Eslovenia (5-1).

O 27 de xaneiro de 2017 anunciouse a lista de xogadoras que competirían coa selección española no Campionato do Mundo - Division IIB que se disputou entre os días 17 de febreiro e o 5 de marzo en Akureyri, Islandia. O torneo non comezou ben para o cadro español, que caeu no seu debut fronte á selección mexicana (3-1). Finalmente, as xogadoras dirixidas por Christian Yngve conseguiron a prata logo da vitoria na prórroga fronte a Nova Zelandia (3-2), as goleadas a Romanía (8-1) e Turquía (11-0), e a vitoria na última xornada fronte ás anfitrioas. A pesar de non conseguir o ascenso,  o combinado español foi o equipo máis goleador da competición con 26 goles e o menos goleado con sete, aínda que ningunha das xogadoras españolas estivo entre as cinco mellores anotadoras, e ningunha das porteiras recibiu o galardón á mellor porteira, que foi para a mexicana Mónica Rentería. A selección española preparouse para a cita mundialista meses antes, en decembro, xunto coa selección U18 en Valdemoro e Majadahonda. Como parte da preparación, en febreiro o equipo desprazouse a Katowice (Polonia) para disputar o Torneo das 4 Nacións fronte os equipos de Polonia, Letonia e Hungría U19, todas elas pertencentes a divisións superiores agás o combinado húngaro de menores de 19 anos. España conseguiu unha única vitoria fronte ás xogadoras húngaras (0-5), aínda que perdeu os outros partidos por estreita marxe, e finalizou na terceira posición. O 17 de marzo iniciouse o Campionato do Mundo - Division IIB na Pista Municipal de Hielo Francisco Fernández Ochoa de Valdemoro, onde o combinado español conseguiu o campionato e o ascenso á Campionato do Mundo - Division IIA logo de derrotar na derradeira xornada a Taipei (6-1) cunha gran actuación do equipo, que unha vez máis foi o equipo máis goleador (29 goles a favor en cinco partidos) e o menos goleado (5 goles en contra), e especialmente da porteira Alba Gonzalo e a defensa Elena Álvarez, que recibiron o premio á mellor porteira e á mellor defensa respectivamente, mentres que a máxima puntuadora do equipo foi Vega Muñoz (11, 3+8).

### Na Division-IIA 
En agosto de 2018 a Real Federación Española de Deportes de Hielo anunciou ao estadounidense Harry Rosenholtz como novo seleccionador das categorías femininas. Esta nova etapa comezou coa disputa do Campionato do Mundo - Division IIA en Dumfries (Escocia) o 2 de abril de 2019, onde o combinado español acabou colgándose a prata no seu debut na categoría. O mundial comezou ben para as xogadoras dirixidas por Rosenholtz, que se impuxeron nos *shootouts* a Eslovenia grazas a un gol de Carmen Rivera e ás paradas de Alba Gonzalo logo de ter remontado no terceiro terzo. As posteriores vitorias fronte a México na segunda xornada, e Australia na derradeira, déronlle a medalla de bronce a un equipo que só caeu contra Corea do Norte nos *shootouts* (2-1), e Gran Bretaña (1-4). O equipo español foi o segundo equipo que menos goles anotou (11), mais o bo traballo na portería fixo que encaixaran o mesmo número de goles.

Durante os dous seguintes anos, a selección española feminina non tivo actividade a causa da pandemia por coronavirus, que cancelou os Campionatos do Mundo de 2020, que debía disputarse no mes de marzo en Jaca (España), e o de 2021, que tamén se debía ter celebrado na localidade aragonesa. A pandemia non só afectou á actividade da selección, senón que detivo todas as competicións organizadas pola Real Federación Española de Deportes de Hielo dende marzo de 2020, se ben a actividade competitiva en España reiniciouse en setembro.

Entre o 7 e o 10 de outubro de 2021, logo de dous anos sen actividade a causa da pandemia por coronavirus, a selección española desprazouse a Torre Pellice (Italia) para disputar a segunda rolda do Preolímpico. España presentouse cun equipo moi novo, con 21 anos de media, o que non impediu que as xogadoras dirixidas por Harry Rosenholtz acabaran a competición na segunda posición do grupo G, no que tamén estaban as selección de Italia, Casaquistán e Taiwán. O equipo perdeu no debut fronte as xogadoras transalpinas (1-4), mais na segunda xornada conseguiu levar o partido fronte ás casacas á prórroga e logo aos penaltis, onde conseguiu unha vitoria histórica fronte a unha selección de categoría superior. As xogadoras española remataron a súa carreira olímpica derrotando a Taiwán (0-4).

O Pavillón de Xeo de Jaca si acolleu o mundial en 2022, no que España se enfrontou aos combinados de Gran Bretaña, Letonia, México e Taipei. O equipo español tivo un inicio prometedor logo de impoñerse a Letonia, unha das favoritas, nos *shootouts* grazas aos goles de Haizea Fernández de Romarategui e Vega Muñoz, así como á actuación de Alba Gonzalo na portería. As xogadoras de Rosenholtz ofreceron unha boa imaxe no seu segundo partido, no que as españolas se adiantaron no marcador nos primeiros cinco minutos, con todo, dous goles das británicas nos tres últimos minutos do partido deixaron sen puntuar a España, deixándolle moi complicado o ascenso de categoría. Logo de asegurar a medalla ao derrotar a Taipei (4-1), o equipo español xogábase finalizar na segunda posición ante México, perdendo por 0-2 e finalizando na terceira posición por detrás de británicas e letoas. O papel destacado de Alba Gonzalo no campionato valeulle o recoñecemento como mellor porteira, mentres que Paula Moreno foi escollida como mellor xogadora do equipo español. Nesta edición, o equipo español foi o único que foi quen de marcar un gol á porteira británica Nicole Jackson.

No verán de 2022 a Real Federación Española de Deportes de Hielo anunciou que Harry Rosenholtz deixaba de ser o seleccionador das categorías femininas de España. Deste xeito acababa unha relación co adestrador estadounidense que levou a España a conseguir dous bronces en categoría absoluta (2019 e 2022) e dous ouros co equipo U18 (2020 e 2022), así como a segunda posición no Preolímpico de 2021. O mes seguinte anunciábase que Laura Rollins substituiría a Roenholtz como seleccionadora logo de catro tempadas como adestradora asistente. Con todo, finalmente foi Juan Bravo o encargado de dirixir a selección absoluta, debutando no Campionato do Mundo de 2023.

En 2023 a selección española desprazouse a Cidade de México para disputar un novo Campionato do Mundo, onde conseguiu a medalla de prata logo de perder no derradeiro partido do torneo fronte a Letonia (4-1), que finalmente se fixo co ouro e o ascenso á Division-IB. O campionato comezou ben para o equipo español, que derrotou ás anfitrioas na xornada inaugural (0-6). No segundo partido as españolas derrotaron a Taipei (2-0), mentres que no terceiro conseguiron unha nova goleada, desta volta fronte a Islandia (8-2). Marta Martín foi escollida como mellor xogadora do equipo español, mentres que as máximas goleadoras do equipo foron Claudia Castellanos, Haizea Fernández e Vega Muñoz (que foi a segunda máxima puntuadora do torneo con oito puntos, 3+5), con tres goles cada unha. España foi o segundo equipo máis goleador (17 goles a favor) e menos goleado (6 goles en contra).

A Real Federación Española de Deportes de Hielo volveu organizar un mundial en 2024, mais desta volta a sede escollida foi a localidade de Canillo, no Principado de Andorra, entre os días 7 e 13 de abril, aínda que inicialmente estaba previsto que se celebrara entre os días 18 e 24 de marzo. O obxectivo de España nesta edición era continuar a liña ascendente na división e conseguir o ouro e o ascenso á Division IB, un fito histórico para o hóckey feminino español, para o cal tería que superar ás seleccións de Casaquistán, México, Taipei, Islandia e Bélxica. mantivo de novo a súa portería a cero fronte a México no segundo partido (3-0) e no terceiro contra unha Bélxica moi nova con tan so 18&nbsp;anos de media (8-0), á que xa gañaba por 4-0 logo do primeiro terzo. No cuarto partido, xogado contra Taipei, chegou o primeiro gol en contra para o equipo español, con todo, as xogadoras españolas acabaron impoñéndose 3-1 ao cadro asiático logo dun partido moi igualado a pesar de que as locais tiraron 52 veces á portería por 12 do equipo de Taipei. Deste xeito o ouro e o ascenso quedaban pendentes da derradeira xornada de competición, na que España se enfrontaría a Casaquistán. No partido decisivo España conseguiu chegar por diante no marcador ata o principio do terceiro terzo (3-2), mais axiña as casacas igualaron o encontro, e a falta dun minuto para cumprirse os 60&nbsp;minutos regulamentarios Alexandra Shegay adiantouu a Casaquistán, que acabou impoñéndose por 3-5 mentres o equipo español tentaba a igualada xogando sen porteira. Deste xeito conseguía unha nova prata a pesar da xuventude do equipo, que contaba con apenas 21 anos de media. Vega Muñoz foi a máxima puntuadora do torneo con nove puntos, mentres que Bridget O'Hare foi nomeada a mellor defensora.

A mediados de decembro de 2024 a selección española trasladouse a Sheffield (Reino Unido) para disputar a Ronda 3 do PreOlímpico fronte ás seleccións de Letonia, os Países Baixos, e anfitrioa, Gran Bretaña, todas elas de categoría superior ás españolas. Ao finalizar o torneo o equipo de Juan Bravo ocupou a última posición do Grupo E logo de perder os tres partidos e sen ter anotado ningún gol.

### Ascenso á Primeira División 
Entre o 7 e o 13 de abril de 2025 a selección española disputou unha nova edición do Campionato do Mundo - Division IIA, desta volta disputado na cidade de Bytom (Polonia). O campionato non comezou ben para o equipo español, que caeu nos *shootouts* fronte Islandia logo de ter finalizado o tempo regulamentario con empate a dous goles. Con todo, o equipo dirixido por Juan Bravo repúxose da derrota e gañou os seguintes partidos con autoridade a México (6-0), Corea do Norte (4-0) e Taipei (1-7) para chegar con opcións de conseguir o campionato e o ascenso á última xornada fronte ás anfitrioas, Polonia. No partido decisivo España impúxose por 2-4, conseguindo un ascenso histórico para o hóckey sobre xeo feminino español, que por primeira vez disputaría un Campionato do Mundo - Division IB (terceira categoría mundial) en 2026. Ao finalizar o torneo Indira Bosch foi nomeada mellor porteira da competición, mentres que Carolina Moreno foi a porteira coa mellor porcentaxe de paradas cun 95,88%, se ben a porteira islandesa Andrea Bachmann recibiu o premio á mellor porteira.

En maio de 2025, a IIHF nomeou á localidade catalá de Puigcerdà sede do Campionato do Mundo - Division IB 2026, no que o combinado español debutará na terceira categoría do hóckey sobre xeo feminino mundial. Tamén se confirmaron o resto de seleccións participantes na categoría: Países Baixos, Letonia, Gran Bretaña, Casaquistán e Corea do Sur.

## Rexistros nos Campionatos do Mundo 
España debutou nun Campionato do Mundo feminino en 2011, partido da Division V, a categoría máis baixa. En 2024 xogou por sexto ano consecutivo na Division IIA, o cuarto nivel dos Campionatos do Mundo de hóckey sobre xeo feminino. A selección española feminina tan só conseguiu un ascenso de categoría, en 2018, cando ascendeu da Division IIB (quinto nivel) á Division IIA (cuarto nivel). Ademais, a Real Federación Española de Deportes de Hielo organizou seis veces os campionatos da súa división correspondente, se ben a edición de 2024 non se celebrou en España senón en Andorra, e as edicións de 2020 e 2021 se debían ter celebrado igualmente en España, mais foron canceladas pola pandemia de COVID-19. A continuación amósanse os rexistros de España nos Campionatos do Mundo femininos:

## Uniforme e escudo 
España ten empregado diversas cores nos seus equipamentos, principalmente o vermello, o branco, o amarelo, o azul, mais tamén o negro. Entre 2018 e 2022 a camiseta local de España era de cor amarela, mentres que a segunda camiseta era de cor azul, o que supuxo un cambio respecto das camisetas empregadas no período anterior, que empregaron a cor negra no segundo equipamento. Dende 2022 a camiseta titular de España é de cor branca, mentres que a reserva é vermella, os pantalóns son azuis en ambos casos.

Ao contrario do que ocorre con outras seleccións nacionais, que empregan o escudo da federación que rexe o hóckey sobre xeo no país, o escudo empregado pola selección española é o escudo de España, visible no centro da camiseta.

### Líderes históricas 
A xogadora que máis partidos vestiu a camisola da selección española é Elena Álvarez Jiménez, cun total de 53 partidos entre os anos 2011 e 2024. No que respecta ao xogo, a líder nas estatísticas de España é a madrileña Vega Muñoz, que lidera o equipo en puntos, goles e asistencias dende o seu debut en 2013. Pola súa parte, Leticia Abrisqueta é a xogadora máis penalizada do combinado español con 74 minutos.

*Para os significados das abreviaturas véxase estatísticas do hóckey sobre xeo.*

## Seleccionadores 
Dende a creación da selección española feminina de hóckey sobre xeo en 2009 o equipo tivo un total de cinco seleccionadores distintos, todos homes. O primeiro seleccionador foi o francés Sylvain Humeau, que se fixo cargo do equipo dende o seu debut en 2009 ata o ano 2013. 

## Clasificacións 
## Premios e recoñecementos 
### Colectivos 
***Campionato do Mundo - Division II B** 2018
**1 medalla de ouro: 2018
**5 medallas de prata: 2011, 2012, 2013, 2016 e 2017
**2 medallas de bronce: 2014 e 2015

***Campionato do Mundo - Division II A**
**1 medalla de ouro: 2025
**2 medallas de prata: 2023, 2024
**1 medalla de bronce: 2019, 2022

### Individuais 
;Division V/IIB
Mellor defensora
* Vanessa Abrisqueta: 2011, 2015, 2016
* Elena Alvarez: 2018

Mellor atacante
* Ana Ucedo: 2013

Mellor porteira
* Alba Gonzalo: 2016, 2018

;Division IIA
Mellor defensora
* Bridget O'Hare: 2024
* Indira Bosch: 2025

Mellor porteira
* Alba Gonzalo: 2022

## Notas 
;Referencias

## Véxase tamén 
### Outros artigos 
* Hóckey sobre xeo en España

### Ligazóns externas 
* Sitio web da Federación Española de Deportes de Hielo